De seneste 23 år er han sammenlagt idømt 13 års fængsel, men han er stadig på spil.

Da Helle Laursen kom hjem fra arbejde den dag, var der så underligt stille. På den måde, hvor man kan fornemme, at der er noget galt. En ildevarslende stilhed.

Det var ikke, fordi hans ting normalt larmede, men papirbunkernes fravær og en tom skuffe gav alligevel huset en mærkelig sky af tragedie.

Så på en måde vidste Helle Laursen det med det samme, da hun trådte ind i sit hjem. Mads Andersen var væk.

En mand som hun igennem flere måneder havde elsket og stolet på. Og endda udsendt bryllupsinvitationer sammen med.

Mads Andersen var ikke hans oprindelige navn, og den kærlighed, han og Helle havde delt, var højst sansynligt ikke ægte. Men det vidste Helle ikke, da hun kom hjem den dag, og det var langt fra første gang, at manden bag det ret normale navn havde snydt og bedraget.

Men hvem er så denne Mads Andersen, og hvilke andre ødelagte skæbner har han på samvittigheden? Det har 'Station 2' sat sig for at finde ud af. Undersøgelserne skulle vise sig at afsløre mere ubamhjertige forbrydelser, end nogen kunne have forestillet sig.

Han var lystløgner

I august 2017 gik politiet ud og efterlyste en mand med asiatiske ansigtstræk, veltrimmet mørkt hår og tatoveret overkrop. Han var mistænkt for at have begået omfattende bedragerier.

Billedet som politiet bruger, da de efterlyser Mads Andersen. Foto: Politiet

Manden gik under navnet Mads Andersen, men det har han ikke altid heddet. En række barndomsvenner kunne fortælle om andre navne og mindre charmerende personlighedstræk.

Mads Andersen voksede op i Stenløse i Nordsjælland.

- Han hed Thomas Andersen. Han var fra Sydkorea. Han blev adopteret sammen med sin søster i 1971 af et ægtepar, fortæller Kim Huusfelt, der kendte Mads Andersen i barndoms- og ungdomsårene.

Mads Andersen spillede fodbold og var generelt vellidt, da han var yngre. Foto: Privatfotos

Vennerne kaldte ham 'Korea-Thomas'.

- Altså, han var lystløgner, vil jeg tro. Han havde nogle fantastiske historier nogle gange, uddyber Kim Huusfelt.

Det var altså allerede fra barnsben, at Mads Andersen havde problemer med sandheden, men for at få et bedre overblik over, hvordan unge 'Korea-Thomas' blev til manden, der igennem mange år har snydt udsatte mennesker for hundredtusindvis af kroner, har vi søgt aktindsigt i sagen.

Dokumenterne, der blev sendt, var ikke til at tro på.

- Han har stjålet fra mit barn

Tilbage i Helle Laursens villa gik realiteterne langsomt op for hende.

Hun ringede til sin næsten voksne søn, og med en hæs og våd stemme fik hun lige akkurat sagt: ”Han er væk”.

- Min søn udbrød bare ”Nej!”, og det var først dér, at jeg fandt ud af, at Mads Andersen havde hapset penge fra mit barn, siger Helle Laursen.

Mads Andersen havde i hemmelighed fået hendes søn til at investere penge i et byggeprojekt, så nu var alle sønnens sparepenge væk.

Helle Laursen har valgt ikke at stå frem med ansigt. Foto: TV 2

Mads' andre navne

Seks måneders fængsel i 1994, otte måneder i 1996, to år i 1997. Og igen fængsel i 2002, 2004, 2008, 2009, 2011, 2013.

Aktindsigterne gav pote.

Mads Andersen var, i en periode på 23 år, blevet idømt mere end 13 års fængsel – blandt andet for dokumentfalsk og bedrageri. Og han havde både heddet Thomas Andersen, Mads Olesen, March Andersen og Mads Andersen.

Det viste sig også, at Mads Andersen i 2013 havde været omdrejningspunkt i 'Station 2's 'Stop Tyven'. Dengang blev han anholdt dagen efter udsendelsen, men i dag er han igen på fri fod. Og svindelnumrene fortsætter.

En anden kvinde, der også har mødt Mads Andersen, er Anna Stefansdottir. Når hun ser tilbage, føler hun sig naiv.

Anna håber i dag, at Mads Andersen får sin straf. Foto: TV 2

Et voldsomt forhold

Cirka et år efter, at Helle Laursen mødte Mads Andersen, traf Anna Stefansdottir ham på et forsorgshjem i Kolding. Det var i juni 2017. Forsorgshjemmet er et sted for folk, der ikke har et andet sted at gå hen.

Og det havde Anna ikke.

- Jeg var lige gået fra min kæreste. Vi havde haft sådan en lidt turbulent periode, siger Anna Stefansdottir og fortsætter:

- Jeg havde det ret skidt på det tidspunkt, og jeg så skidt ud.

Hun var markant mærket af en hård fortid.

Den første person, Anna mødte på forsorgshjemmet, var Mads Andersen. Hun syntes, at han var flot, sjov og veltalende.

- Han virkede så normal. Jeg tænkte: ”Hvorfor er han her?”

Forklaringen fra Mads Andersen lød på noget med lidt for mange stoffer, og at det bare var et kort ophold, inden han skulle begynde at arbejde igen.

Anna blev hurtigt forelsket i den charmerende mand. De to gik lange ture på stranden arm i arm med Annas tre uldtotter i snor.

- Mine hunde kunne ikke lide så mange mennesker, men ham var de glad for, fortæller hun.

En måned senere skulle hun indse, at også hundene tog fejl.

Annas tre hunde var vilde med Mads Andersen - ligesom hun selv var. Foto: Privatfoto

Set ham for nylig

Efter en periode med stilhed, kom der nyt om Mads Andersen igen.

Sådan skrev en kvinde fra Nordtyskland, da vi her på 'Station 2' begyndte at skrive til Mads Andersens Facebook-venner.

Skrev en anden.

Mads Andersen var altså i Tyskland. Hvordan han kom dertil, fandt vi ud af, hang sammen med både Helle Laursen og Anna Stefansdottirs historier.

Stormende forelsket

- Han var en pæn og veltrænet fyr, som faktisk havde ret gode øjne. Og øjnene er jo sjælens spejl, og det er dér, hvor vi ser dybt ind i mennesker, men der var ikke noget i dem, der vakte nogen mistanke, siger Helle Laursen.

Mads Andersen har tatoveringer på det meste af overkroppen, og så mangler han de yderste fingerled på to fingre. Foto: Facebook

Hun mødte Mads Andersen på dating.dk i foråret 2016, og på trods af at Helle var lidt tilbageholdende i begyndelsen, blev de stormende forelsket. Bare fire måneder senere ringede Helle med en dirrende stemme til sin søn, og fortalte ham nyhederne.

Mads Andersen var væk.

Svindleren havde franarret Helles søn 50.000 kroner, ved at bilde ham ind, at han investerede i et byggeprojekt. ”Du skal ikke fortælle din mor om det, hun vil bare blive bekymret”, havde han sagt til den unge mand.

Derudover havde han oprettet tv- og telefonabonnement og benzinkort i sin kommende hustrus navn.

Og nu var Mads Andersen altså i Tyskland med sønnens penge. Og også med værdier fra sin seneste kæreste Anna – som han havde franarret hende på den mest udspekulerede måde.

Så ham aldrig igen

- Han fortalte, at hans firma havde en lejlighed, som vi kunne flytte ind i. Jeg så billeder af den. Den var så flot, fortæller Anna Stefansdottir.

Hun og Mads Andersen skulle flytte sammen. Det var Mads’ idé. Og han ville gerne hjælpe sin nye kæreste med at flytte. Hun var et skrøbeligt sted efter det turbulente forhold, så han skulle nok klare det hele.

I en bil hentede Mads Andersen mange af Annas mindre ting. Alt af værdi faktisk. De store ting ville blive hentet senere af nogle flyttemænd, sagde han. Så kørte han afsted mod parrets nye lejlighed.

Problemet var bare, at bilen var stjålet, at lejligheden ikke fandtes, og at Anna aldrig så Mads Andersen igen. I bilen var der værdier for cirka 250.000 kroner.

Spor i Tyskland

Tilbage i Tyskland kunne en medarbejder på et vandrehjem fortælle, at Mads Andersen havde været på stedet kort tid forinden. Og at han ikke havde betalt for de sidste to nætter.

Mads Andersen var altså ikke langt væk, men dog altid et skridt foran.

Efter en periode stoppede sporet i Hamborg.

Tilbage sidder Anna Stefansdottir og Helle Laursen. For Helle var det hårdt i begyndelsen, for hun blev ved med at tænke: "Er jeg virkelig så dum?" Hendes søn fik aldrig sine penge tilbage.

I dag har Anna Stefansdottir bare et ønske om, at politiet finder Mads Andersen, så kan kan blive stillet til ansvar for sine handlinger.

Begge kvinder har anmeldt episoderne til politiet, men Mads Andersen er endnu ikke blevet dømt i nogle af sagerne.

Politiet har nu efterlyst ham internationalt.

Mads Andersen er bare én svindler blandt mange. Fælles for denne slags svindlere er, at de bygger deres svindelnumre på fantasifulde fortællinger, og de snyder ofte både familie og venner i jagten på penge. Flere af dem udnytter kærlighedsforhold til kvinder – et greb, der er blevet væsentligt nemmere med sociale medier som Facebook og datingsider.

Tidligere har Radio 24syv beskæftiget sig med historien om Mads Andersen - det program kan høres her.

Du kan se hele historien om kærlighedssvindlerne i torsdagens udgave af 'Station 2', hvor vi også møder Lasse Hartmann, der blandt andet har svindlet en international michelinkok i London for kæmpe summer.

Helle Laursen er ikke kvindens rigtige navn. Hendes identitet er kendt af redaktionen.